
Al discurs inaugural de la Fira del Llibre de Frankfurt, Quim Monzó va utilitzar el recurs identitari d'un embarbussament popular que, amb algunes variants, és el següent:

Una polla xica, pica, 

camacurta i ballarica 

tenia set fills xics, pics,

 camacurts i ballarics.

Si la gallina no hagués estat xica, 

pica, camacurta i ballarica

els set fills no haurien estat xics, 

pics camacurts i ballarics,

però com que la gallina...

Monzó va agafar de sorpresa l'auditori i el va implicar de tal manera que se'l va posar a la butxaca per dir-los allò seriós que els pretenia transmetre. Aquest efecte tenia el seu precedent en Dalí, unes quantes dècades abans, a Nova York. Un i l'altre devien haver rebut per tradició oral aquest embarbussament tan celebrat. 

Els embarbussaments poden ser una eina a la classe de llengua per millorar la dicció (per treballar diversos grups fonètics) i agilitar la memòria (com a joc per mostrar la destresa verbal.) Alhora, poden ser útils per animar o esponjar un tema, mentre es treballen també  els aspectes gramaticals.

Exemples:

1. Repetició de sons que presenten dificultats:

Setze jutges d'un jutjat

mengen fetge d'un penjat

si el penjat es despenja

es menjarà el fetge

dels setze jutges

que l'han jutjat.

Per la carretera un carreter 

porta un carro carregat de rocs.

Amb un banc m'entrebanco,

amb un cordill m'entortolligo

i amb tres tres m'entretinc.

Al Marroc un marrec tira un roc

i cau al rec, i un ruc li va dir: 

"Roc, no siguis ruc, que no jo ric."

2. Dialectals

Tenc una fam, una set una son,

que quan menj, quan bec i quan dorm,

se me'n va la fam, la set i la son (balear)

En quin cap cap cap lo que cap en eixe cap (valencià)
3. Puntuació:

—En quin tinter tens tinta, Anton?

—Tinc tanta tinta en tots els tinters.

4. Pronoms febles i homòfons:

A la Costa li costa

pujar la costa

i al mig de la costa

ni s'hi acosta.
5. Accentuació i derivació:

—Que fi que fa el cafè el cafeter Delfí.

—I al cafeter Delfí, ¿qui li fa el cafè?

6. Homòfons i falsos homòfons:

Aquí sobre hi ha un sobre sobrer que s'obre.

—Vinc de part de la senyora 

per veure si la senyora s'enyora. 

—No senyora, la senyora 

no s'enyora de la senyora.

Qui roba una arrova de roba

no roba l'arrova,

que roba la roba.

7. Article personal i pronoms febles:

En Panxo li va dir al Pinxo.

—¿Vols que et punxi amb un punxó? 

El Pinxo li va dir al Panxo.

—Punxa'm però a la panxa, no.

8. Categories gramaticals:

—Ribes, que robes faves?

—No els robo, els raves, que els rebo.

Duc pa sec al sac,

m'assec on sóc

i el suco al suc.

9. Ortografia. 

Dictat de frases absurdes que imiten unitats fòniques i donen a la seqüència una aparença estrangera: 

Xinès: 

Tinc tanta sang que a les cinc tinc son. 

Tinc cinc fills tísics i prims, 

i amics i íntims, vint-i-cinc.

Alemany: 

Ja vols présses grocs. 

Elàstics blaus fan fàstic si es mullen i es taquen.

Anglès:

L'ànec ha mort sense haver-hi hagut espeternec.

No es toquin ni es moquin. 

No pot haver-hi hagut mai vi en aquest got.

Mai cap gec no em fa sacsons. 

Francès:

Un jornal fa de bon suar.

Un xaval m'ha atrapat un calé.

Ja ve el marxant? Comprem pa?

Que és el que sé que sap tothom?
Gallec:

Ai, guenyo  del meu carinyo, que els morros t'espinyo.

Guaita, minyó, la gaita de nyigui-nyogui.

Basc: 

¿Oi, que no van enrera els esguerrats?

No me la carreguis, la gabarra.

